title: Komisijas Lēmums ( 2010. gada 6. oktobris ), ar ko izveido ekspertu grupu Eiropas navigācijas satelītsistēmu mērķu tālākvirzības jautājumos – “Mērķu tālākvirzības padomdevēja grupa”  Dokuments attiecas uz EEZ

text:
               7.10.2010

               LV

               Eiropas Savienības Oficiālais Vēstnesis

               C 271/2

         KOMISIJAS LĒMUMS
   (2010. gada 6. oktobris),
   ar ko izveido ekspertu grupu Eiropas navigācijas satelītsistēmu mērķu tālākvirzības jautājumos – “Mērķu tālākvirzības padomdevēja grupa”
   (Dokuments attiecas uz EEZ)
   2010/C 271/02
   EIROPAS KOMISIJA,
   ņemot vērā Līgumu par Eiropas Savienības darbību,
   tā kā:

               (1)

               Eiropas Ģeostacionārās navigācijas pārklājuma dienestu (EGNOS) un Galileo programmas reglamentē ar Eiropas Parlamenta un Padomes 2008. gada 9. jūlija Regulu (EK) Nr. 683/2008 par Eiropas satelītu radionavigācijas programmu (EGNOS un Galileo) turpmāku īstenošanu (1). Regulas (EK) Nr. 683/2008 1. panta 1. punktā ir precizēts, ka šīs programmas attiecas uz visām darbībām, kas vajadzīgas, lai definētu, izstrādātu, novērtētu, būvētu, ekspluatētu, atjaunotu un uzlabotu EGNOS sistēmu un sistēmu, kas izveidota saskaņā ar Galileo programmu.

               (2)

               Saskaņā ar Regulas (EK) Nr. 683/2008 12. panta 2. punktu Komisija ir atbildīga par šo programmu pārvaldību. Pārvaldības uzdevums ir atjaunot un uzlabot sistēmas, pilnveidojot mērķu aprakstus un ieviešot attiecīgas izmaiņas sistēmās.

               (3)

               Šo divu sistēmu mērķis ir nodrošināt lietotājiem mūsdienīgus pozicionēšanas, navigācijas un laikiestates pakalpojumus saskaņā ar noteiktām prasībām saistībā ar Galileo un EGNOS uzdevumiem. Pilnveidojot abu sistēmu mērķu aprakstus, būtu pilnībā jāņem vērā navigācijas satelītu sistēmas lietotāju un citu ieinteresēto personu viedokļi, tostarp dalībvalstu, trešo valstu un starptautisku organizāciju viedokļi.

               (4)

               Tāpēc ir jāizveido ekspertu grupa, lai sniegtu Komisijai neatkarīgas konsultācijas EGNOS un Galileo mērķu tālākvirzības jautājumos, un jānosaka tās uzdevumi un struktūra.

               (5)

               Neskarot Komisijas drošības noteikumus, kas izklāstīti pielikumā Komisijas 2001. gada 29. novembra Lēmumam 2001/844/EK, EOTK, Euratom, ar ko groza tās iekšējo reglamentu (2), ir jāparedz noteikumi par darba grupas dalībniekiem pieejamās informācijas neizpaušanu.

               (6)

               Personas dati jāapstrādā saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (3).

               (7)

               Ir lietderīgi noteikt šā lēmuma piemērošanas termiņu. Komisija savlaicīgi izskatīs tā pagarināšanas lietderību,

         IR NOLĒMUSI ŠĀDI.
   1. pants
   Priekšmets
   Ar šo izveido izveido ekspertu grupu Eiropas navigācijas satelītsistēmu mērķu tālākvirzības jautājumos – “Mērķu tālākvirzības padomdevēja grupa” (turpmāk “grupa”).
   2. pants
   Uzdevumi
   1.   Grupa ierosina un novērtē iespējamās izmaiņas attiecībā uz Eiropas satelītu radionavigācijas programmu Galileo un EGNOS mērķiem un pakalpojumu definīcijām. Lai veiktu šo uzdevumu, grupa novērtē izmaiņas attiecībā uz lietotāju vajadzībām un kosmosa navigācijas, pozicionēšanas un laikiestates pakalpojumu darbības jomu gan Eiropas, gan starptautiskā mērogā, pienācīgi ņemot vērā spēkā esošos noteikumus par satelītu navigācijas pakalpojumiem un sistēmām pasaulē.
   2.   Grupa analizē šādu izmaiņu ietekmi uz prasībām attiecībā uz Galileo un EGNOS programmu mērķiem un pakalpojumiem, kā arī izstrādā un ierosina piemērotus piedāvājamus, lai atjauninātu sākotnēji noteiktos mērķus un pakalpojumus.
   3. pants
   Apspriešanās
   1.   Komisijas dienesti nosaka grupas veicamos uzdevumus, kā arī prasības saistībā ar attiecīgo darba jomu un izpildes grafiku.
   2.   Grupas priekšsēdētājs var ierosināt turpmākus uzdevumus, ko tas uzskata par vajadzīgiem, lai sasniegtu grupas mērķus, apspriežoties un cieši sadarbojoties ar Komisijas dienestiem.
   4. pants
   Dalībnieki un to iecelšana
   1.   Grupā ir ne vairāk kā 25 dalībnieki.
   2.   Komisija ieceļ dalībniekus, izvēloties speciālistus, kuri ir kompetenti 2. pantā minētajās jomās un kuri ir pieteikušies, atsaucoties uz uzaicinājumu iesniegt pieteikumus.
   3.   Grupas dalībniekus ieceļ amatā privātpersonas statusā, un viņi Komisijai sniedz neatkarīgus ieteikumus.
   4.   Grupas dalībniekus ieceļ uz četru gadu pilnvaru laiku. Dalībnieki pilda savus pienākumus līdz to aizstāšanai vai pilnvaru termiņa beigām. Viņu pilnvaru termiņu var pagarināt.
   5.   Dalībnieku vārdus un uzvārdus publicē Komisijas ekspertu grupu un citu līdzīgu struktūru reģistrā (turpmāk “reģistrs”).
   6.   Personas datus iegūst, apstrādā un publicē saskaņā ar Regulu (EK) Nr. 45/2001.
   5. pants
   Darbība
   1.   Grupa ar vienkāršu balsu vairākumu kādu no tās dalībniekiem ievēl par priekšsēdētāju.
   2.   Lai izskatītu specifiskus jautājumus atbilstoši grupas noteiktajai kompetencei, var izveidot apakšgrupas, vienojoties ar Komisijas dienestiem. Šādas apakšgrupas izformē, tiklīdz to uzdevums ir izpildīts.
   3.   Komisijas dienesti var uzaicināt ārējus ad hoc ekspertus, kuri ir speciālisti attiecīgajā darba kārtībā iekļautajā jomā, piedalīties grupas vai apakšgrupas darbā. Turklāt Komisijas dienesti var piešķirt novērotāja statusu privātpersonām un organizācijām.
   4.   Dalībniekiem un novērotājiem jāievēro dienesta noslēpuma neizpaušanas saistības, kas paredzētas Līgumos un to īstenošanas noteikumos, kā arī Komisijas drošības noteikumos, kas attiecas uz ES klasificētās informācijas aizsardzību un noteikti Komisijas Lēmuma 2001/844/EK, EOTK, Euratom pielikumā. Ja viņi neievēro šīs saistības, Komisija var veikt visus attiecīgos pasākumus.
   5.   Ekspertu grupu un apakšgrupu sanāksmes notiks Komisijas telpās. Sekretariāta pakalpojumus nodrošina Komisija. Darba grupas un tās apakšgrupu sanāksmēs var piedalīties procesos ieinteresēti Komisijas ierēdņi.
   6.   Grupa pieņem darba reglamentu, pamatojoties uz ekspertu grupu darba standarta reglamentu.
   7.   Komisija publicē attiecīgo informāciju par grupas veiktajām darbībām, iekļaujot to reģistrā vai izmantojot saiti no reģistra uz īpaši šim nolūkam paredzētu tīmekļa vietni.
   6. pants
   Sanāksmju izdevumi
   1.   Darba grupā iesaistītajiem dalībniekiem netiek maksāta atlīdzība par to sniegtajiem pakalpojumiem.
   2.   Saskaņā ar Komisijā spēkā esošajiem noteikumiem Komisija atmaksā ceļa un uzturēšanās izdevumus, kas grupas dalībniekiem rodas saistībā ar tās darbu.
   3.   Šādus izdevumus atmaksā pieejamo apropriāciju robežās, kuras piešķir saskaņā ar ikgadējo resursu sadalījuma procedūru.
   7. pants
   Piemērojamība
   Šo lēmumu piemēro līdz 2014. gada 31. decembrim.

      Briselē, 2010. gada 6. oktobrī

            Komisijas vārdā –

            Komisijas loceklis

         Antonio TAJANI

      (1)  OV L 196, 24.7.2008., 1. lpp.

      (2)  OV L 317, 3.12.2001., 1. lpp.

      (3)  OV L 8, 12.1.2001., 1. lpp.